VDS sklep Pdp 462/99
Sodna praksa Višjega delovnega in socialnega sodišča, 1999-06-24

Oddelek za individualne in kolektivne delovne spore

zavrženje pritožbe - izbris pravne osebe iz registra

Pravna oseba, ki je izbrisana iz sodnega registra, ne more biti pravdna stranka, zato je potrebno pritožbo te pravdne stranke zavreči kot nedovoljeno v skladu s 367. členom ZPP.

Prvostopenjsko sodišče je s sodbo razveljavilo 2. točko sklepa tožene stranke z dne 23.9.1998 o prenehanju delovnega razmerja tožnika pri toženi stranki in ugotovilo, da mu delovno razmerje še traja z vsemi pravicami in obveznostmi, priznalo pravico do reintegracije in razporeditev na delovno mesto, ki ustreza stopnji tožnikove izobrazbe za določeno vrsto poklica, znanju in zmožnostim, plačilo pripadajoče plače od 20.7.1998 z zamudnimi obrestmi po zakonski obrestni meri od zapadlosti posameznih mesečnih zneskov dalje do plačila, vpis delovne dobe v delovno knjižico, plačilo regresa za dopust za leto 1998 z zamudnimi obrestmi po zakonski obrestni meri od 31.7.1998 dalje do plačila, plačilo stroškov predhodnega postopka v znesku 13.984,00 tolarjev z zamudnimi obrestmi po zakonski obrestni meri od 12.10.1998 dalje do plačila ter povračilo stroškov postopka pred sodiščem v višini 22.274,00 tolarjev v roku 8 dni, v primeru zamude pa zamudne obresti po zakonski obrestni meri od 29.1.1999 dalje do plačila, zavrnilo pa je tožnikov zahtevek za razveljavitev 1. točke sklepa tožene stranke z dne 23.9.1998 o predčasni razrešitvi ter plačilo zamudnih obresti od zneska 13.984,00 tolarjev za čas od 23.9.1998 do 11.10.1998 in tudi predlog za izdajo začasne odredbe.

Zoper prvostopenjsko sodbo, ki je bila vročena pooblaščencu tožene stranke odvetniku X. dne 11.2.1999, se je pravočasno, dne 19.2.1999, pritožil pooblaščenec tožene stranke zaradi nepopolne in zmotne ugotovitve dejanskega stanja ter napačne uporabe materialnega prava in pritožbenemu sodišču predlagal, da sodbo v izpodbijanem delu spremeni in tožbeni zahtevek zavrne, podrejeno pa, da prvostopenjsko sodbo v tem obsegu razveljavi in vrne sodišču prve stopnje v nov postopek. Dne 31.3.1999 je pooblaščenec tožene stranke sporočil sodišču, da je bila tožena stranka izbrisana iz sodnega registra s sklepom Okrožnega sodišča v Ljubljani, opr. št. Srg 2../98 z dne ...1999 ter mu je zato v skladu s 101. členom ZPP prenehalo pooblastilo za zastopanje v tej zadevi.

Pritožbeno sodišče je v sodnem registru preverilo, ali je tožena stranka še vpisana kot pravna oseba. Ugotovilo je, da je bila tožena stranka dne 17.2.1999 izbrisana iz sodnega registra na podlagi sklepa z dne 17.2.1999 in je torej z navedenim dnem prenehala obstajati.

V skladu z 82. členom ZPP mora sodišče med postopkom ves čas po uradni dolžnosti paziti, ali je tisti, ki nastopa kot stranka, lahko pravdna stranka. Pravna oseba, ki je izbrisana iz sodnega registra, pa ne more biti pravdna stranka, zato je pritožbeno sodišče pritožbo pravne osebe, ki je izbrisana iz sodnega registra, zavrglo kot nedovoljeno v skladu s 367. členom ZPP.

ZPP (1977) člen 82,  101,  367,  82,  101,  367.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.